b'\n_START_ARTICLE_\nObduksjon\n_START_PARAGRAPH_\nEn obduksjon, ogs\xc3\xa5 kjent som post-mortem unders\xc3\xb8kelse, autopsi (p\xc3\xa5 engelsk autopsy) eller lik\xc3\xa5pning, er en medisinsk prosedyre som best\xc3\xa5r i \xc3\xa5 unders\xc3\xb8ke et lik for \xc3\xa5 bestemme \xc3\xa5rsak og forl\xc3\xb8p av vedkommendes d\xc3\xb8d og \xc3\xa5 unders\xc3\xb8ke eventuelle sykdommer eller skader. Den er vanligvis utf\xc3\xb8rt av en spesialistutdannet lege som kalles en patolog._NEWLINE_En nekropsi er en post-mortem unders\xc3\xb8kelse av et dyr.\n_START_SECTION_\nEtymologi\n_START_PARAGRAPH_\nOrdet obduksjon kommer fra det latinske substantivet obductio som er dannet av obducere, som egentlig betyr \xc2\xab\xc3\xa5 dekke til (et lik etter en unders\xc3\xb8kelse)\xc2\xbb. Autopsi kommer fra det greske ordet for \xc3\xa5 \xc2\xabse seg selv\xc2\xbb. Nekropsi er gresk for \xc3\xa5 \xc2\xabse en d\xc3\xb8d kropp\xc2\xbb. Post mortem er latin og betyr \xc2\xabetter d\xc3\xb8den\xc2\xbb.\n_START_SECTION_\nKlinisk obduksjon\n_START_PARAGRAPH_\nEn klinisk eller akademisk obduksjon kan ha to hovedm\xc3\xa5l. De kan gi bedre innsikt i patologiske prosesser og bestemme faktorer som medvirket til pasientens d\xc3\xb8d. Den har ogs\xc3\xa5 en viktig rolle i \xc3\xa5 kontrollere behandling som er gitt pasienten. Obduksjonen kan ogs\xc3\xa5 gi informasjon som kan forebygge liknende d\xc3\xb8dsfall senere._NEWLINE_Klinisk obduksjon foretas langt oftere ved d\xc3\xb8dsfall som skjer p\xc3\xa5 sykehus, eller p\xc3\xa5 vei til sykehus, enn ved d\xc3\xb8dsfall hjemme eller utend\xc3\xb8rs. _NEWLINE_Det er ofte problemer med dekning av transportutgifter ved obduksjon etter d\xc3\xb8dsfall utenfor sykehus._NEWLINE_Obduksjon er et godt middel for \xc3\xa5 sikre at samfunnets d\xc3\xb8ds\xc3\xa5rsakregister er p\xc3\xa5litelig. Siden obduksjon skjer sjelden, s\xc3\xa6rlig ved d\xc3\xb8dsfall utenfor sykehus, kan det forventes usikkerheter og feil i d\xc3\xb8ds\xc3\xa5rsakregisteret.'